SL Uradni list Evropske unije L 60/20

DIREKTIVA KOMISIJE 2010/20/EU

z dne 9. marca 2010

o spremembi Direktive Sveta 91/414/EGS o črtanju tolilfluanida kot aktivne snovi in preklicu registracij fitofarmacevtskih sredstev, ki vsebujejo navedeno snov

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti tretje alinee člena 6(1) Direktive,

ob upoštevanju naslednjega:

(1) Tolilfluanid je vključen v Prilogo I k Direktivi 91/414/EGS, ki določa seznam aktivnih snovi, registriranih za uporabo v fitofarmacevtskih sredstvih.

(2) V skladu z Odločbo Komisije 2007/322/ES z dne 4. maja 2007 o določitvi zaščitnih ukrepov glede uporabe fitofarmacevtskih sredstev, ki vsebujejo tolilfluanid in povzročajo onesnaženje pitne vode (2), morajo države članice, v katerih se za obdelavo pitne vode uporabljanja ozon, prepovedati kakršno koli uporabo tolilfluanida, ki lahko povzroči onesnaženje pitne vode z nitrozamini. Navedeni ukrep je posledica odkritja, da lahko pri takšni obdelavi iz metabolita navedene aktivne snovi N,N-dimetilsulfamida nastanejo nitrozamini, ki so škodljivi za zdravje ljudi.

(3) V skladu z Odločbo 2007/322/ES so morale države članici tudi zagotoviti, da je prijavitelj, ki je zahteval vključitev tolilfluanida v Prilogo I k Direktivi 91/414/EGS, predložil študije o spiranju navedene aktivne snovi in pogojih, pri katerih se prepreči nastajanje nitrozaminov.

(4) Prijavitelj Bayer CropScience je 5. julija 2007 državi članici poročevalki predložil zahtevane študije, vključno s študijami in informacijami o fizikalnem, kemijskem in toksikološkem obnašanju metabolita N,N-dimetilsulfamida in njegovih ekotoksikoloških značilnostih.

(5) Država članica poročevalka je 20. februarja 2008 Komisiji predložila dodatek k poročilu o oceni, v katerem je ocenila navedene študije in informacije. Države članice in Komisija so dodatek preučile 22. januarja 2010 v okviru Stalnega odbora za prehranjevalno verigo in zdravje živali.

(6) Sklep dodatka je bil, da ni mogoče odpraviti pomislekov glede spiranja tolilfluanida in nastajanja nitrozaminov. Poleg tega je bilo ugotovljeno, da lahko uporaba fitofarmacevtskih sredstev, ki vsebujejo tolilfluanid, povzroči nesprejemljive koncentracije metabolita N,N-dimetilsulfamida v podtalnici. Zato je bilo sklenjeno, da tolilfluanid ne izpolnjuje več zahtev iz člena 5(1)(a) in (b) Direktive 91/414/EGS.

(7) Prijavitelj je predložil pripombe k dodatku k poročilu o oceni. Navedene pripombe so bile natančno preučene. Toda kljub argumentom, ki jih je prijavitelj predložil, se navedenih pomislekov ni dalo odpraviti, po ocenah na podlagi predloženih in preučenih informacij pa ne kaže pričakovati, da bi lahko fitofarmacevtska sredstva, ki vsebujejo tolilfluanid, pod predvidenimi pogoji uporabe na splošno izpolnjevala zahteve iz člena 5(1)(a) in (b) Direktive 91/414/EGS.

(8) Zato je treba tolilfluanid črtati iz Priloge I k Direktivi 91/414/EGS.

(9) Sprejeti je treba ukrepe, da se registracije fitofarmacevtskih sredstev, ki vsebujejo tolilfluanid, prekličejo v predpisanem roku čim prej ter se ne podaljšajo ali izdajo nove registracije takih sredstev.

(10) Glede na tveganja navedene aktivne snovi mora biti rok, ki ga država članica odobri za odlaganje, shranjevanje, dajanje na trg in uporabo obstoječih zalog fitofarmacevtskih sredstev, ki vsebujejo tolilfluanid, čim krajši in mora trajati največ eno leto po začetku veljavnosti te direktive.

(11) Ta direktiva ne vpliva na predložitev zahtevka za tolilfluanid v skladu s členom 6(2) Direktive 91/414/EGS zaradi morebitne vključitve v Prilogo I k navedeni direktivi.

(12) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

V Prilogi I k Direktivi 91/414/EGS se črta vrstica 122 za tolilfluanid.

Člen 2

Države članice sprejmejo in objavijo zakone in druge predpise, potrebne za uskladitev s to direktivo, najpozneje do 31. avgusta 2010. Komisiji takoj sporočijo besedila navedenih predpisov in korelacijsko tabelo med navedenimi predpisi in to direktivo.

Navedene predpise uporabljajo od 1. septembra 2010.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 3

Države članice zagotovijo, da:

(a) se registracije fitofarmacevtskih sredstev, ki vsebujejo tolilfluanid, prekličejo najpozneje do 30. novembra 2010;

(b) se od 1. decembra 2010 nobene registracije fitofarmacevtskih sredstev, ki vsebujejo tolilfluanid, ne odobrijo ali podaljšajo.

Člen 4

Morebitno podaljšanje roka, ki ga odobrijo države članice v skladu s členom 4(6) Direktive 91/414/EGS, je čim krajše in traja največ do 31. maja 2011.

Člen 5

Ta direktiva začne veljati 1. junija 2010.

Člen 6

Ta direktiva je naslovljena na države članice.

V Bruslju, 9. marca 2010 Za Komisijo Predsednik José Manuel BARROSO

(1) UL L 230, 19.8.1991, str. 1.

(2) UL L 119, 9.5.2007, str. 49.